陪安國舍人勞農北郊分韻得闌字
作者：張栻
朝代：宋

paragraphs: 寒收花尚瘦，風靜江不湍。
元戎肅千騎，歷覽無留難。
好景要徐出，微雲故遮闌。
惟春布嘉惠，公豈樂遊觀。
龐眉八十老，扶杖來蹣跚。
去年幸一稔，何以報長官。
酌酒公自勞，得無有愁嘆。
嗟哉三章約，所貴簡且寬。
黄堂載清靜，自覺田里安。
須公出妙語，茲遊記不刊。